Anna Ritsmar overrasket med årets musikpris
Anna Ritsmar blev meget overrasket over, at hun ikke bare skulle optræde til Open Mic - men også fik årets musikpris. Foto: Mdt
Den 18-årige sangerinde hædret for både musikken og sin indsats som frivillig i Hillerøds musikliv
Det var en meget overrasket Anna Ritsmar, som torsdag eftermiddag til Open Mic i Kaffebar fik overrakt Musikprisen 2018.
“Det havde jeg overhovedet ikke regnet med - jeg er meget overrasket. Tusind tak,” lød det fra den overvældede sangerinde og ukulele-spiller.
Anna Ritsmar var mødt op for at spille et par numre, men forinden fortalte Klaverfabrikkens leder Jens Jepsen, at der var en overraskelse på programmet. Hen til mikrofonen trådte kulturudvalgsformand Rikke Macholm, som overrakte prisen til 18-årige Anna Ritsmar.
“Du er et af de unge mennesker, hvor musikken konstant er til stede. Der er altid en nynnede melodi på vej, og der er altid en enorm glæde ved at beskæftige sig med musikken. Musikken smitter Anna med smil og glæde, som Anna nænsomt og elegant formidler videre til sit publikum. Uanset om det er på Strøget i juletiden eller på den helt store scene, hvor hele Danmark sidder foran TV-skærmen,” sagde Rikke Macholm.
Anna Ritsmar er de seneste år brudt igennem lydmuren på flere forskellige niveauer. Hun kom tæt på at blive udvalgt til X Factors live shows og blev efterfølgende kontaktet for at optræde med Lise Kabbes 'Starlight', der fik en flot andenplads ved årets Melodi Grand Prix.
Hendes band Aufori er også udpeget til P3s talentkonkurrence ”Karrierekanonen” og gik efter weekendens Spot Festival videre til finalen på Smuk Festival i Skanderborg. Hun har også bandet Spektaro sammen med sin søster, og de har netop udgivet deres debutplade.
Musikfrivillig
Med ukulelen under armen har Anna Ritsmar ofte optrådt til det månedlige 'Open Mic' på Kaffebar og er herigennem kommet ind i koncertarrangørgruppen Lydtryk, som arrangerer koncerter på Klaverfabrikken. Her er Anna en glad musikfrivillig, som er med til at koncertgæsterne og de optrædende musikere får en god oplevelse.
“Der er ingen tvivl om, at Anna og musikken altid kommer til at rejse sammen. Der er heller ingen tvivl om, at Anna er en meget velfortjent prismodtager af Hillerød Kommunes Musikpris 2018,” sagde Rikke Macholm.
Anna fortalte efterfølgende til Hillerød Posten, at hun bare troede, hun skulle komme og give et par numre og var meget overvældet og glad for at modtage prisen.
“Det er vildt dejligt at vinde pris - jeg kan bruge det fremover. Det er virkelig rørende for mig, for jeg er vokset op i Hillerød, så Hillerøds musikpris rammer virkelig meget”.
Med musikprisen følger 2.000 kroner, en buket blomster og en skulptur, som kunstner Louise Lagoni står bag.
Prisvinderen gav bagefter nogle numre på ukulelen og startede selvfølgelig ud med Starlight - i sin helt egen version. Foto: Mdt
Det var kulturudvalgsformand Rikke Macholm (SF), der overrakte prisen. Foto: Mdt
Publiceret 18 May 2018 09:15
Et lydstudie, der ikke blev brugt, og en ildsjæl, som både brænder for musikken og det sociale.
Det er den cocktail, som sidste år blev blandet, og nu er mundet ud i, at Hillerød kommunes Musikpris i fredags blev overrakt til 26-årige Ajmal Hewaddoost - bedre kendt som Aji.
Musikeren, som Hillerød Posten første gang interviewede i 2015, da han netop var debuteret med ep'en 'Det' Aji', begyndte at komme i Østhuset i januar 2016, da han hørte, at klubbens lydstudie ikke blev brugt. Da Aji tilbragte mere og mere tid i studiet, begyndte de unge brugere, som er mellem 13 og 18 år gamle og ofte har en baggrund fra Mellemøsten, at komme forbi. Aji begyndte derfor at hjælpe eleverne med indspille musik i studiet. Det endte med, at Aji blev fastansat 13 timer om ugen i Østhuset, hvor han også lægger en del frivilligt arbejde.
“Efter jeg startede her, begyndte min tid at gå mere og mere med det pædagogiske. Jeg kunne mærke, at det handlede om meget mere end musikken, fordi mange af de unge kommer fra et miljø med udfordringer. Jeg forsøger at hjælpe dem og støtte dem og være som en mentor for dem,” fortæller Aji, da Hillerød Posten kigger forbi lydstudiet et par dage efter prisoverrækkelsen.
Læs også Hillerød Postens første interview med Aji HER
Naturligt at blande sig
For ham kom det helt naturligt, at han fremstod som en rollemodel for de unge.
“Jeg har lyttet til de unge og hørt om deres liv, også når vi har spillet fodbold eller siddet i studiet. Og så ligger det i min natur at blande mig, hvis jeg føler, jeg kan gøre noget,” siger han.
Han oplever, at han ikke skal fortælle de unge, hvad de skal gøre, men vise dem det:
“De lægger mærke til, hvilke værdier jeg har, og hvordan jeg opfører mig. De får lov at komme med mig til møder og oplever, hvordan jeg opfører mig over for andre. Mange af dem har så mange problemer, at de ikke kan overskue dem. Og så er det rart, at de kan have en, som bare er tilstede,” forklarer han. Aji er netop blevet gift og er flyttet i en lejlighed i Virum. Når nu huslejen skal betales, er han glad for, at han også kan få timer i sfoen i Skævinge og i HUC i Hillerød. Her laver han workshops og underviser i musik og i at skrive tekster. Eller han står vagt ved festerne.
Overvældende at få prisen
Men at kommunen skulle have øje for det arbejde, han gør, kom som en stor overraskelse for ham:
“Det var meget overvældende at modtage Musikprisen. Jeg havde ikke troet, det arbejde, jeg udfører, ville blive opdaget i kommunen,” siger han med et smil.
Prisen blev overrakt midt under Østfestival, hvor han sad med en flok unge og troede, han bare skulle overvære en optræden, han selv havde arrangeret, på scenen.
“Vi sad og fjollede lidt, og pludselig hørte jeg mit navn blive råbt op fra scenen. Først troede jeg bare, det var fordi, vi skulle være stille, men så så jeg, at alle klappede af mig. Jeg blev meget glad, for det er dejligt at blive anerkendt,” siger han.
Positiv energi og virkelyst
Prisen blev overrakt af kulturudvalgsformand Peder Bisgaard og musikskoleleder Jesper Gude. Formanden roste i sin tale Aji for at være en person med et stort engagement i sine medmennesker og stort socialt ansvar i sit lokalområde.
“Du udstråler positiv energi og virkelyst. Du er altid storsmilende og dybt engageret. Du er inspirator og rollemodel og bevidst om dit ansvar. For et lydstudies opgave er ikkr blot at producere de unges musik - det er også at få dem væk fra gaden og ind i musikken,” sagde Peder Bisgaard.
Aji er den yngste i en stor familie på otte mennesker, som flygtede fra borgerkrigen i Afghanistan, der brød ud i starten af 1990'erne. Efter nogle år i Rusland kom familien til Danmark i 1999.
Fredagen bød på en overraskelse på New Note Festival, da der lige pludselig var prisoverrækkelse.
Trommeslageren Benjamin Fischermann modtog Hillerød Kommunes Musikpris 2016.
"Det har været svært at finde på en undskyldning for at lokke ham hertil, for han sagde, at han ikke ville ud og spille live før næste år. Men det lykkedes," sagde PR-ansvarlig på festivalen Peder Raarup efter prisoverrækkelsen.
Inden da havde en anden Peder - kultur- og fritidsudvalgsformand Peder Bisgaard (S) - overrakt prisen.
"Normalt holder vi på det som den dybeste hemmelighed, hvem der skal have prisen," sagde Peder Bisgaard og fremhævede, at Benjamin Fischermann bliver et navn, man kommer til at høre til i mange, mange år fremad i den danske musikbranche.
Lucas overrasket med årets Musikpris
Da Hillerød Musikskole i lørdags inviterede til den årlige, stort anlagte forårskoncert, blev Lucas Forchhammer samtidig overrasket med Hillerød Kommunes Musikpris 2015.
Lucas Forchhammer, som dagen efter fyldte 20 år, blev hædret med prisen for sin aktivitet i Hillerøds musikliv.
Han blev bemærket allerede i 2006, da han i forbindelse med en jamsession spillede et nummer sammen med den legendariske Hugo Rasmussen, lyder det i juryens indstilling:
"Hugo kvitterede med ordene: ”Den knægt kan sgu da spille”. Det har han så til alles glæde gjort lige siden i rigtig mange sammenhænge - i musikskolen, hvor han viste sin alsidighed gennem fire sæsoner på hele tre instrumenter; trommer, klaver og guitar, på gymnasiet, i bands, til byens fester og til koncerter," lyder det.
Lucas Forchhammer er også frivillig på New Note Festival samt som booker og arrangør i Buddhas Jazz Club.
"Lucas er uden tvivl et af de største musikalske talenter, vi har i Hillerød, men han er ikke alene en teknisk meget dygtig musiker, han skaber også sin helt egen musik. Det viste han senest som pianist til en udsolgt og meget rost koncert i februar på Klaverfabrikken - og vi er mange, der ser frem til flere magiske øjeblikke med Lucas på senen," mener udvalget.
Lucas Forchhammer optrådte selv med et nummer til forårskoncerten, men havde slet ikke tænkt over, at han var programsat lige inden uddelingen af Musikprisen og blev meget overrasket.
"Jeg er rigtig glad og stolt. Det er altid rart at blive anerkendt, og det giver ekstra motivation til at fortsætte med det, jeg laver: At spille en masse musik," siger han.
Lucas Forchhammer blev student fra Frederiksborg Gymnasium sidste år og bruger nu al sin tid på musikken - som underviser, med sit solomateriale og med bandet Remind Me Later og andre bands.
Hillerød Kommunes Musikpris 2015
Hillerød Kommunes Musikpris er stiftet af Fritids- og Kulturudvalget i 2003. I retningslinjerne hedder det, at ”musikprisen tildeles én gang årligt til en eller flere amatørmusikudøver(e) under 30 år, der gennem en længere periode har gjort sig særligt bemærket til gavn for kulturlivet i Hillerød.”
Indstillingsudvalget har i år bestået af:
Tore Gudnæs Clausager Rich, områderedaktør, Frederiksborg Amts Avis.
Jens Rømer, kulturdynamo.
Jesper Gude, leder, Hillerød Kommunale Musikskole.
Arne Sternberg, bestyrelsesformand, Hillerød Kommunale Musikskole.
Musikpris til kreativ altmuligmand
Lyd- og scenetekniker, kreativ altmuligmand, husfotograf.
Thomas Elvius er en mand, som har en finger med i spillet, både når det gælder lørdagenes torvekoncerter, New Note Festival, afviklingen af koncerter på Klaverfabrikken og Musikskolens steelbandkoncerter.
Det store engagement blev han forleden hædret for med Hillerød Kommunes musikpris 2014. Og det til sin egen store overraskelse:
"Jeg anede ingenting. Jeg havde endda spurgt min chef, hvem der skulle have prisen. For nogle gange skal der stilles noget udstyr op, og så ville det være rart at være lidt på forkant. Men han sagde, det var hemmeligt, og det fik mig ikke til at studse over noget," fortæller Thomas Elvius.
Han stod backstage og tjekkede sceneplaner, da borgmester Dorte Meldgaard gik i gang med at tale om Musikprisen og gik ud for at høre, hvem der skulle have prisen. Da hans navn blev nævnt, forstod han slet ikke, at det ham, hun snakkede om.
"Det gik ikke op for mig, før jeg var gået ned fra scenen igen," fortæller han.
Kan fikse alt
Musikprisen er stiftet af Fritids- og Kulturudvalget i 2003. I retningslinjerne hedder det, at ”musikprisen tildeles én gang årligt til en eller flere amatørmusikudøver(e) under 30 år, der gennem en længere periode har gjort sig særligt bemærket til gavn for kulturlivet i Hillerød.”
Og Thomas Elvius er den helt rette modtager, sagde borgmesteren til overrækkelsen:
"I Klaverfabrikken er der ingen tvivl - Thomas kan fikse alt. Med sit åbne og nysgerrige sind er Thomas blevet en respekteret og højtelsket lillebror i Klaverfabrik-familien. I Musikskolen er Thomas altid en inspiration for de andre elever, både som musiker og som det positive, hjælpsomme og glade menneske, han er."
Prisen betyder rigtig meget, siger Thomas Elvius:
"Det er rigtig rart at blive anerkendt for alt det, jeg synes, er sjovt at lave og være en del af. Jeg lægger mange timer i arbejdet, så det er rart, at nogle bemærker det og anerkender det."
Penge er ikke vigtige
Thomas Elvius arbejder både frivilligt og lønnet i musikalske sammenhænge, men pengene er ikke det vigtige for ham, fortæller han:
"Det er sjovt og super spændende at være med til at skabe noget, der er så fedt. Jeg kan godt lide at være med til at lave oplevelser for folk og sørge for, de får en god oplevelse. Og det er ingen hemmelighed, at jeg er glad for ting med ledninger."
Thomas Elvius satser på at søge ind på Rytmisk Konservatorium som lydtekniker - men som han siger kræver det, at man er både "svineheldig og vanvittig dygtig" at komme ind.
"Så jeg håber - ellers må jeg søge igen næste år".
Musikprisen gik til:
2013 Cecilie Lund
2012 New Note Festival
2011 Elisabeth Nærum
2010 Stephanie Gudmundsen (ABC, X Factor)
2009 Buddhas Jazzclub
Cecilie Lund overrasket med Hillerøds Musikpris
Undervejs i Hillerød Musikskoles forårskoncert lørdag den 1. juni optrådte én af musikskolens gamle elever, 22-årige Cecilie Lund, i den tro at hun skulle spille et stykke musik som special-guest. Efter hun havde spillet en selvkomponeret sang om syndefaldet dukkede borgmester Kirsten Jensen pludselig op på scenen til stor overraskelse for Cecilie Lund. Borgmesteren havde medbragt en buket blomster, en keramikkande og en gavekuvert på 2.000 kroner - Hillerød Kommunes Musikpris 2013. Kirsten Jensen kunne fortælle om Cecilie Lunds start på klaver i Skævinge Kreative Skole, den videre undervisning på guitar og sang i Hillerød Musikskole samt om Cecilies ildhu og engagement i sangskriverklubben Anonyme Artister i Smedjen og Buddhas Jazzklub i Klaverfabrikken. Som prikken over i"et er Cecilie blevet optaget på sangskriverlinien på Det Jyske Musikkonservatorium, alt sammen gode begrundelser for tildelingen af den fine pris. ”Du er og har et særligt talent. Vi er stolte af, at det har fået lov til at gro og vokse her hos os. Og vi vil følge dig med spænding og stolthed de næste mange år,” sagde borgmester Kirsten Jensen. Cecilie Lund blev indstillet af underudvalget, der består af Jens Rømer fra Klaverfabrikken, Arne Stenberg, bestyrelsesformand for Hillerød Musikskole, og journalist Maja Vindelev fra Frederiksborg Amts Avis. Mdt
Hillerød Kommunes Musikpris 2012 til New Note Festivalen
I retningslinierne for uddelingen af Hillerød Kommunes Musikpris står der, at ?musikprisen tildeles én gang årligt til en eller flere amatørmusikudøvere under 30 år, der gennem en længere periode har gjort sig bemærket til gavn for kulturlivet i Hillerød?.
Men fordi det er en tradition, så betyder det ikke, at det altid skal være som det altid har været. For sådan blev det nemlig ikke i år, hvor man kom ud i en "dispensation".
Indstillingsudvalget pegede nemlig i år på New Note Festivalen, en indstilling som Kultur- og Fritidsudvalget var fuldstændig enige i. Man mente, at de indstillede var 100 procent værdige til at modtage musikprisen, fordi de har gjort sig særlig bemærket for kulturlivet i Hillerød – og så er de under 30 år som reglerne foreskriver.
"I dag er New Note et af Hillerøds kulturelle fyrtårne, skabt af unge mennesker for at udbrede glæden ved musikken. Men den er ikke kommet af sig selv. Rigtig mange mennesker har i årenes løb lagt et kæmpe arbejde i at få festivalen til at fungere.
I dag består styregruppen af Mia Pedersen, Jens Arne Antoft, Jeppe Vad, Emil Angelsø, Peder Raarup Jensen, Emil Valbjørn og Josephine Juel Christensen. Fælles for dem alle er, at de tidligere har været frivillige medhjælpere på festivalen og på den måde er vokset op med festivalen", sagde Kultur- og fritidsudvalgsformand Peder Bisgaard (A) i sin tale og fortsatte:
"Det, at de frivillige med mod på mere, kommer med i festivalens styregruppe, betyder, at der konstant kommer ny inspiration og energi til. Denne dynamik vil uden tvivl udvikle festivalen og sikre, at New Note Festivalen vil være en fast bestanddel af Hillerød mangfoldige kulturliv mange år frem", sagde Peder Bisgaard og sluttede med at ønske styregruppen hjertelig tillykke med hæderen.
Foruden en check på 2500 kroner fik prismodtagerne også et keramisk fad, lavet af en af kommunens mange kunstnere.
Musikpris til Elisabeth Nærum
Hillerød Kommunes Musikpris blev lørdag ved Musikskolens Forårskoncert givet til 25-årige Elisabeth Nærum fra Hillerød.
I sin begrundelse for valget af prismodtager, sagde formanden for Kultur- og Fritidsudvalget Peder Bisgaard blandt andet:
"Elisabeth Nærum har i en årrække været en aktiv deltager i Hillerøds musik- og kulturliv. Dels i og omkring Præstevang Kirke, hvor hun har bl.a. har stået som arrangør af en række kirkekoncerter. Dels i Hillerød Kommunale Musikskole, hvor Elisabeth i en årrække har været elev på klarinet, klaver og senere også - som en sjældenhed i musikskolesammenhæng - kirkeorgel. Elisabeth har desuden assisteret som klarinetlærer.
I dag er Elisabeth aktiv i det københavnske musikliv, blandt andet i Postorkestret. Selv om Elisabeth studerer i København er hun stadig aktiv i Hillerøds musikliv, hvor hun indgår i forskellige musikalske sammenhænge. For eksempel Musikskolens forårs- og julekoncerter og som vikar for organisten i Nr. Herlev Kirke.
Som person er Elisabeth ambitiøs omkring sin egen indsats og opsøger altid de største og sværeste udfordringer også musikalsk. Samtidig er hun meget generøs, idet hun med den største selvfølge og stort engagement indgår i og giver sit bidrag i kollektive sammenhænge. For dette engagement og sin unge alder til trods mangeårige indsats for byens musikliv fortjener hun Hillerød Kommunes Musikpris 2011".
Hillerød Kommunes musikpris blev stiftet af Fritids- og Kulturudvalget i 2003.
I retningslinierne hedder det, at "musikprisen tildeles én gang årligt til en eller flere amatørmusikudøver(e) under 30 år, der gennem en længere periode har gjort sig særligt bemærket til gavn for kulturlivet i Hillerød."
Hilerød Kommunes Musikpris er et forsøg på at vise Hillerød kommunes taknemmelighed overfor unge talenter som en beskeden ?tak for indsatsen? og ?tak fordi du har været med til igen at sætte Hillerød på landkortet?.
Stephanie fra ABC fik Musikpris 2010
I forbindelse med Musikskolens forårskoncert, som lørdag fandt sted i Støberihallen, blev året Musikpris 2010 tildelt den 17-årige Stephanie Gudmundsen, bedst kendt som den ene fjerdedel af X Factor-gruppen Alien Beat Club.
"I et forsøg på at vise Hillerød kommunes taknemmelighed overfor unge talenter, både i sportens og kulturens verden, har Hillerød Kommune indstiftet nogle priser, der uddeles hvert år som en beskeden "tak for indsatsen" og "tak fordi du har været med til igen at sætte Hillerød på landkortet".
Vi har også en såkaldt Musikpris, som er indstiftet i 2003, og det er netop denne pris, som jeg har den glæde og fornøjelse at overrække i dag. Musikprisen tildeles en eller flere amatørmusikudøvere under 30 år, der gennem en længere periode har gjort sig særlig bemærket til gavn for kulturlivet i Hillerød.
Dette års modtager er virkelig en ung person, der har gjort flot reklame for Hillerød ved fremvisning af vedkommendes talent. Fredag efter fredag holdt årets modtager sidste år, omend ikke hele Danmark så dog mindst det halve Danmark klistret til tv-skærmen i forbindelse med X Factor. Og det er jo naturligvis Stephanie Lykkehøj Gudmundsen, jeg taler om som skal modtager af Hillerød Kommunes Musikpris 2010", var de indledende ord fra formand for Fritids- og Kulturudvalget Peder Bisgaard.
Stor ros til Stephanie
Derefter henvendte formanden sig direkte til Stephanie med blandt andet følgende ord:
"Kære Stephanie – først et stort tillykke med prisen. Du blev landskendt da du sidste år stillede op i X Factor og blev en flot nummer to sammen med gruppen Alien Beat Club. Du er født i en musikalsk familie og allerede som to-årig indspillede du dit første "album" i form af et kassettebånd. Du har gået i Hillerød Kommunale musikskole siden du var seks år gammel og spiller både trommer og klaver, men det er især som sanger og sangskriver, du har gjort dig bemærket. Du har bl.a. vundet to sangskriverkonkurrencer på musikskolen og har været forsanger i en række bands – herunder pigegruppen R&B 4. For denne indsats, men ikke mindst for dit mod, din flittighed og ukuelighed, er du en særdeles værdig modtager af Hillerød Kommunes Musikpris 2010".
Musikpris til Buddhas JazzClub
Det blev Buddhas JazzClub der lørdag eftermiddag, i forbindelse med Hillerød Musikskoles 40 års jubilæumskoncert, af formand for Fritids- og Kulturudvalget, Inge Hvid (S), modtog Hillerød Kommunes Musikpris 2009. I sin tale til prismodtagerne sagde Ingo Hvid blandt andet: "På byrådets vegne ønsker jeg alle der er impliceret i Buddhas JazzClub tillykke med prisen. I udfører et kæmpe stykke frivilligt arbejde, ikke kun i jazzklubben, men også i New Note Festival og under Kulturnatten". Jens Jepsen, stifteren af Buddhas JazzClub, takkede Klaverfabrikken for deres evne til altid at se mulighederne frem for begrænsningerne, et sted hvor ingen ideer er skøre nok til at blive vraget.